79. schôdza NR SR - 3.deň - A. dopoludnia
Dátum: 2022-12-12
Poslanec: Kremský, Peter (OĽANO)
Druh vystúpenia: Vystúpenie v rozprave

84. Príjemné, dobré ráno, vážené kolegyne, vážení kolegovia, vážený pán predsedajúci, ctená snemovňa, rád by som sa aj ja prihovoril kolegom z SaS, ale aj vám všetkým, kolegov z SaS je tu opäť ako šafranu, pán Richard Sulík, predkladateľ, žiaľ, tu nie je vôbec, predpokladám, že ani celý deň asi nebude, pán Pellegrini vôbec, samozrejme, kolegovia z HLAS-u, ktorí to tiež podpísali, ani jeden, čiže aj to vypovedá o tom, akú hodnotu, akú cenu prikladáte tejto schôdzi, ktorú ste iniciovali s tým, že je veľmi dôležitá pre Slovensko, pre prežitie demokracie. No to, čo, to, čo ja tu vidím, odkedy vlastne tá schôdza beží, v piatok som tu nebol, pretože, na schôdzi, pretože mi nebolo dobre, ale to, čo tu vidím, je to, že sa tu objavuje veľmi veľa ideológie, veľmi málo vecných výhrad, nehovorím, že žiadne, ale veľmi málo, veľmi veľa ideológie. Veľmi veľa rečí o tom, ako vláda prináša chaos, neporiadok, rozvrat, ale veľmi málo konkrétnych kritických pripomienok a hlavne návrhov, ako vy by ste to robili inak. To mi tu veľmi chýba. Ja skôr to vidím opačne, že ten chaos, neporiadok a rozvrat sa výrazne zmenšil, odkedy SaS odišla z vlády. Výrazne to prispelo k upokojeniu práce vlády, nikto odtiaľ urazene neodchádza s tým, že sú tam tliachaniny a podobne, nikto tam nevykrikuje, že to je červená čiara. Žiaľ, práve Richard Sulík je ten, ktorý svojou urážlivosťou a pomstychtivosťou zamoruje slovenskú politiku. A ja nehovorím, že Igor Matovič tiež na tom nemá svoj podiel, oni sú v niečom veľmi podobné povahy, žiaľ, a takíto ľudia na seba zvyčajne veľmi narážajú, ale treba veľmi otvorene povedať, že tá práca vlády sa výrazne upokojila, stala sa výrazne vecnejšou, a myslím si, že tvrdiť o tom, že ako tu vládne chaos, neporiadok a rozvrat po odchode SaS z vlády, je extrémne nerealistické a bez akejkoľvek pokory, kolegovia. A k tej ideológii, no, už tu veľmi často robíte z čierneho biele, z bieleho čierne, šírite tu až hoaxy, všelijaké hausnumerá, ktoré ste si niekde vypočítali, bez toho, aby ste ukázali nejaké podklady k tomu, a proste je to, je to také smutné. A ako vrchol toho je tu pán kolega Peťo Cmorej, ktorý ma tu obvinil, že jak ja som sa tlačil na ministerstvo hospodárstva (povedané so smiechom), ako mne je to až zábavné, lebo kto ma pozná, vie, že ja som sa v živote do žiadnej funkcie netlačil, vždy ma museli prehovárať. A ak by to tak bolo, ako si tu spomínal, tak asi by som to aj niekde dal najavo, že by som tam chcel byť, ale myslím si, že taký, taký, také moje vyjadrenie nikde nenájdeš, a proste použiť to tu proti mne, lebo ja som vás v niečom kritizoval, tak mi plesneš o hlavu, že však ja som sa hrozne tlačil na ministerstvo hospodárstva, Peťo, ako to je naozaj úbohé a nízke. Ja si myslím, že stávaš sa ideológom a to je veľmi smutné, lebo ja si myslím, že človek by mal naozaj vychádzať z faktov, a už keď niečo tvrdí, tak by to mal mať aj nejako podložené, nielen to, že sa mu to práve hodí, aby to druhé mu otrepal o hlavu. To je naozaj úbohé. Á, Richard Sulík prekvapivo prichádza, výborne. Dobre. Je to ako na zavolanie, lebo mám tu pár reakcií na vaše pripomienky o tom, ako veľa je tu skrátených konaní. No už tu bolo povedané, že veľmi veľká časť z nich boli naozaj pandemické zákony počas pandémie. Ja len chcem pripomenúť napríklad jeden skrátený zákon, ktorý tu presadzoval práve Richard Sulík, a to bolo slávne Kilečko. Ako bolo to niečo, na čom som aj ja pracoval čiastočne ešte v čase dobrých vzťahov, keď Richard Sulík ma bral ako niekoho, kto môže byť prínosom. Potom zistil, že nebudem skákať tak, ako on píska, tak už potom som nebol prínosom, ale v tom čase ešte áno. No a, samozrejme, toto Kilečko išlo skráteným konaním, lebo však bolo to nutné okamžite, pripravovalo sa to dávno pred tým a malo by to byť, malo to byť hotové skôr, ale nakoniec proste išlo to skráteným konaním. A predstavte si, že aj tento zákon, aj toto Kilečko je ten dôvod, prečo nám teraz Richard Sulík vyčíta, že táto vláda nepracuje správne a pracuje zle, lebo skrátenými konaniami presadzuje zákony. Čiže v podstate takto nás obviňuje z toho, čo on sám urobil, zo svojich vlastných chýb obviňuje teraz vládu Eduarda Hegera, ktorý vtedy ani ešte nebol premiérom. Ale nevadí. Hodí sa to, tak prečo by sme to nepoužili? Síce to nie je pravda, ale mohla by byť. No tak použijeme. Súdna reforma, nepriama novela. Ďalšia vec, ktorú, ktorá tu bola spomínaná. Tam to bolo dobré, tam to bolo v poriadku. Ešte by som spomenul jednu vec, ale však Richard Sulík zasa odišiel, tak načo to budem rozprávať? Ale spomeniem ešte jednu poslaneckú novelu, ešte ďalšia výčitka tu je veľmi častá, že presadzujeme zákony poslaneckými novelami. Poviem vám jeden príbeh poslaneckej novely, mojej vlastnej, a to novely infozákona. Zmena infozákona bola asi vo všetkých programoch strán pôvodnej vládnej koalície. Aj v našom. Bola v programovom vyhlásení vlády. Samozrejmé, že ten infozákon bol okresaný Ficovými vládami, aby nemuseli podávať informácie, a všetci, ktorí sme to kritizovali, sme hovorili, že určite to zmeníme, keď prídeme do vlády. Od prvých mesiacov som chodil za pani ministerkou Kolíkovou a hovoril, poďme zmeniť infozákon, poďme urobiť reformu infozákona, poďme to rozšíriť. A pani Kolíková mi vždy hovorila, áno, ja súhlasím, ale my chceme urobiť komplexné riešenie. To bolo niekedy na jar alebo v lete 2020 a za pár mesiacov som za ňou šiel znova: pani ministerka, ten infozákon. Áno, áno, pripravujeme komplexné riešenie. Na jar alebo pred letom 2022, keď už bol štátnym tajomníkom Ondrej Dostál, som znovu bol na ministerstve spravodlivosti. Hovorím si, je tam Ondro, ten mi to pomôže presadiť. A Ondro mi povedal, áno, my so všetkým vecne súhlasíme, ale pripravujeme komplexné riešenie. No super! Ale to už, ako už som naozaj mal toho dosť, lebo to už som tam chodil dva roky, tak som povedal: „Ondro, ak to do leta nepodáte do parlamentu, tak ja to podám ako poslaneckú novelu.“ Nie, nie, určite, to, určite to bude. Nebolo. A tak som to v auguste podal ako poslanecký návrh zákona, na čo v septembri zrazu sa niečo začalo diať na ministerstve spravodlivosti a začali niečo pripravovať, dokonca aj tlačovku urobili, kde povedali, že ten Kremský to robí zle, oni to urobia lepšie. No nakoniec, chvalabohu, poslanecká novela prešla a dokonca aj hlasmi SaS a ja som za to veľmi vďačný. Dokonca aj pani exministerka Kolíková za to zahlasovala. A ja verím, že ako nemali nič proti tomu, veď to je super, ale dva roky s tým nič nerobiť? Tak potom čo iné nám ostáva, ako ísť s poslaneckou novelou? A to isté ste robili aj vy niekedy. Ale potom prečo to kritizujete? Prečo zrazu to, čo bolo biele ešte pred pol rokom, už je zrazu čierne, lebo už v tej vláde nesedíte a už sedíte tu v parlamente a musíte všetko očierňovať. Dobre. Vrátim sa k Richardovi Sulíkovi, keď prišiel. Ešte jedno, ešte jeden, jedno skrátené konanie, ktoré ti pripomeniem, je zákon o kritickej infraštruktúre. To bol zákon, s ktorým Richard Sulík prišiel, že to je strašne nutné, lebo chce zaviesť súhlas, že, že každý prevod akcií osemnástich súkromných firiem, väčšinou energetických, musí mať súhlas vlády. To by ešte nebolo také zlé, tomu by som ešte rozumel, ale dokonca aj súhlas vlády s nepriamym prevodom. Čiže prevod akcií materskej spoločnosti, tej slovenskej, strategickej firmy, alebo dokonca jej materskej spoločnosti. To by viedlo k tomu, že keď niekto chce previesť viac ako päťpercentný podiel firmy, ktorá je materská spoločnosť nejakej dôležitej firmy na Slovensku, napríklad to kúpi na burze, tak si od toho, tak si na to musí pýtať súhlas slovenskej vlády, hej? To je, to je ako neuveriteľné. Firmy kótované niekde v Chicagu alebo v New Yorku alebo v Londýne by, keby ich niekto chcel kúpiť, viac ako päťpercentný podiel, tak by si museli pýtať súhlas slovenskej vlády. To bola taká absurdita, že ja som na začiatku nechcel tomu veriť, to je vôbec možné, že to vôbec na ministerstve hospodárstva nejaký minister hospodárstva vymyslel. A toto šlo skráteným konaním. Rýchlo-rýchlo, to musíme rýchlo schváliť. A keď som sa Richarda na to pýtal: „Prosím ťa, toto čo je, kde si na to prišiel?“ - „To tak majú v Nemecku.“ - „Aha, v Nemecku.“ (Reakcia z pléna.) No však ja mám na to svedkov, Riško. Ako keď chceš, ti ich zavolám. Sedeli sme tam na koaličnej rade. A keď som sa ho pýtal na to, že ukáž mi, že kde to je v Nemecku, som si naschvál našiel ten zákon, ktorý to upravuje, som si ho vytlačil a doniesol som mu to a ukázal, tak sme prišli na to, že v tom Nemecku to bolo upravené úplne inak, ako on chcel. Tak potom sme urobili, samozrejme, pozmeňovák, ktorým sme to upravili tak, ako to majú v Nemecku, a upravili sme to na normálny stav. Ale ako toto všetko zase malo ísť skráteným konaním. Vtedy to bolo super, vtedy to bola bomba, to musí tak ísť, to inak nejde, lebo Slovensko je ohrozené. Teraz to je zrazu škaredé, hnusné, je to dôkaz neporiadku a rozvratu vlády. Presne to isté, čo ste robili s veľkou radosťou a s veľkou ochotou, a tvrdili ste, že to tak musí byť, zrazu je zlé. To, čo bolo biele, je zrazu čierne, a to, čo bolo čierne, vás, SMER aj politika je zrazu biele. Je to super, bomba, výborne! Richard, kto sa koordinuje s Robertom Ficom, kto sa s ním dohaduje, kto vyťahuje karty, kto ho pozýva na ministerstvo hospodárstva konzultovať zdražovanie ceny energií, stretol si sa kedysi s Kočnerom, Kotlebom tajne, stretol si sa s Ficom, ktorého si osobne pozval na ministerstvo, Richard! (Reakcia z pléna.) To sú veci, ktoré sa... (Reakcia z pléna.) Ja ti nenadávam, ja hovorím, čo robíš. (Reakcie z pléna, ruch v sále a zaznievanie gongu. Prerušenie vystúpenia predsedajúcim.) Grendel, Gábor, podpredseda NR SR 85. Kolegovia, poprosím vás, nevykrikujte. Kremský, Peter, poslanec NR SR 86. Vidíte, ako to vyzerá? Na konkrétnu vecnú kritiku osobné invektívy. Takto fungujete, drahí kolegovia. Z tohto (reakcia z pléna), áno, aj toto je vecná kritika, Janka, že? (Reakcia z pléna.) Toto je vecná kritika? (Prerušenie vystúpenia predsedajúcim.) Grendel, Gábor, podpredseda NR SR 87. Poprosím vás, kolegovia. Kremský, Peter, poslanec NR SR 88. Ja hovorím o vecných, konkrétnych veciach, ktoré robíte. A vy osobne urážate. (Prerušenie vystúpenia predsedajúcim.) Grendel, Gábor, podpredseda NR SR 89. Pani poslankyňa, prihláste sa s faktickou poznámkou. (Povedané súbežne s rečníkom.) Kremský, Peter, poslanec NR SR 90. Osobne urážate. (Povedané súbežne s predsedajúcim.) Presne toto vyčítate Igorovi. Sami to robíte mnohonásobne viac. (Smiech v sále.) Jeho za to chcete zarezať. Jeho chcete vyhodiť z vlády za to, čo robíte sami mnohonásobne viac. Richard bol toho dobrým dôkazom teraz. (Povedané so smiechom.) Peťo Cmorej aj vy, pani poslankyňa. Osobné útoky. Toto robíte. Ja to nerobím. (Reakcia z pléna.) Čo? (Reakcia z pléna.) Že hovorím o tom, že Richard Sulík pozval Roberta Fica? (Povedané súbežne s predsedajúcim.) Grendel, Gábor, podpredseda NR SR 91. Pani poslankyňa, poprosím vás, aby ste sa prihlásili s faktickou poznámkou. (Povedané súbežne s rečníkom.) V opačnom prípade už fakt budem musieť použiť paragraf zo zákona o rokovacom poriadku. Nenúťte ma k tomu! Kremský, Peter, poslanec NR SR 92. Znižujete úroveň slovenského parlamentu, kolegovia. (Smiech v sále.) Touto úbohosťou. Osobnými útokmi. Ja sa ich nebojím, ja sa nemám za čo hanbiť. Ja hovorím o vecných, vecnej kritike. Richard Sulík pozval Roberta Fica na rokovanie na ministerstvo hospodárstva. Osobne. To je fakt. Z toho sa nevykrúti. To mu bude história vyčítať, takisto ako mu vyčíta povalenie Radičovej vlády. Z toho sa nevykrúti. História stavia na faktoch, nie na vašich pocitoch a náladách, na tom, čo sa vám práve hodí alebo nehodí. História stavia na faktoch. A tých sa držme. Ďalšie tvrdenie, Matovič rozvrátil štátny rozpočet. Štát tento rok vybral o 2 mld. eur viac, ako bolo v rozpočte, daňové príjmy teraz sú 14,5 mld. eur, to je viac, ako bol rozpočet na celý rok 2022. ??Už začiatkom decembra. Deficit je 3 mld. zhruba, rozpočtovaný je 5,5 mld. Zase Matovič rozvrátil štátny rozpočet. Kde sú fakty? Vás fakty nezaujímajú, pretože vy potrebujete okydávať niekoho, tak ako sa vám to hodí. Ja nehovorím, že Igor Matovič je bezchybný. Ja ho tiež kritizujem, ja tiež mám kritické názory na mnohé veci, ktoré robí, ale nevymýšľam si. Nevytváram si virtuálnu pravdu. Nevytváram si hoaxy len preto, aby som niekoho okydal. To je úbohé, to je ľudsky úbohé. To, čo robíte, je osobné. Za všetkým je Matovič. Koľkokrát už sa tu jeho meno vyskytlo? Koľkokrát ste ho zopakovali? Odvolávate Eduarda Hegera, ale to, čo riešite, je Igor Matovič. Neustále dokola. A nie vecné výhrady. Nie kri... nie vecná kritika, konštruktívna, ale osobné výhrady. Lenže politika nie je manželstvo, politika je niečo, čo sa robí z rozumu. Výber menšieho zla. Takisto ako voliči nás vyberajú nie preto, že nás milujú, ale preto, že sme menšie zlo. Takisto koaličného partnera si vyberáme ako menšie zlo, nie preto, že ho milujeme. Na toto ste zabudli, pretože sa pozeráte len na seba. A výsledok vám vystavia voliči. Odkedy ste odišli z vlády, preferencie vám výrazne klesajú a budú vám klesať ďalej, pretože robíte nezmyselnú, samovražednú misiu. Ja som veľmi rád, že aj počas tohto víkendu si to mnohí ľudia uvedomili, že sa im to rozležalo v hlave. Čo by prišlo, keby táto vláda bola odvolaná. A nielen poslanci tohto parlamentu, ale aj mnohí novinári. Ja som veľmi rád, že ten čas na to máme, aby sme o tom mohli diskutovať, že sa to mnohým ľuďom rozležalo v hlave a uvedomili si, čo nás čaká, keď by tento parlament vyslovil nedôveru demokratickej, prozápadnej, reformnej vláde, že nás čaká len to ostatné, čo tu je v tomto parlamente okrem proreformných, demokratických, prozápadných síl. Vtedy nás práve čaká rozvrat, chaos, ohrozenie demokracie. Prosím vás, uvedomme si to. Držme sa faktov a reality, nie svojich želaní, virtuálnej reality a hoaxov. Ďakujem.